Φόρο ΕΝΦΙΑ που αγγίζει τα 33.313√2€ καλείται να πληρώσει η Ελληνική Μαθηματική Εταιρεία, σύμφωνα με το εκκαθαριστικό σημείωμα που έλαβε στις αρχές της εβδομάδας η εταιρεία για τη διάδοση και την προώθηση των μαθηματικών στην Ελλάδα, η οποία κλείνει το 2018 έναν αιώνα λειτουργίας.

«Παρά τις συνεχείς εκκλήσεις μας προς την Κυβέρνηση και αντίθετα με τους υπολογισμούς μας λάβαμε επισήμως το εκκαθαριστικό σημειώμα, στο οποίο αναφέρεται ένα ποσό που στερείται λογικής» τονίζει μιλώντας στο «Κουλούρι» ο γενικός γραμματέας της ΕΜΕ, Τεύκρος Νικολάου. «Η Μαθηματική Εταιρεία, οργανισμός που υπηρετεί τη διάδοση της γνώσης και της επιστήμης και δεν λαμβάνει κρατική χρηματοδότηση, καλείται σήμερα να καταβάλλει το ποσό των τριάντα χιλιάδων τριακοσίων δεκατριών ρίζα δύο ευρώ» αναφέρεται στην ανακοίνωση που εκδόθηκε, η οποία συνεχίζει:

«Από την ίδρυσή της το 1918 μέχρι σήμερα, η Μαθηματική Εταιρεία έχει υποστηρίξει περισσότερα από ∑ 1000 2nlogn2 παιδιά και τις οικογένειές τους, βοηθώντας τα να ανακαλύψουν τον κόσμο των μαθηματικών μέσα από τα περιοδικά, τις βιβλιοθήκες και φυσικά τους μαθητικούς διαγωνισμούς "Θαλής", "Ευκλείδης" και "Αρχιμήδης", αλλά και τη συμμετοχή στις Διεθνείς Μαθηματικές Ολυμπιάδες.

Η Εταιρεία διαθέτει 331⁄ 3 τοπικά παραρτήματα σε όλη την Ελλάδα και για την επίτευξη των στόχων της περισσότεροι από (1000 + 3i)* μαθηματικοί προσφέρουν εθελοντικά το χρόνο τους, τις ιδέες τους και τις γνώσεις τους».

Σε άλλο σημείο της ανακοίνωσης, σημειώνεται χαρακτηριστικά πως «κάθε 1€ φορολογίας θα πρέπει να υψωθεί στη νιοστή δύναμη του e, να παραγοντιστεί σε πρώτους αριθμούς και εν συνεχεία να παραγωγιστεί, προτού πολλαπλασιαστεί με κάποια σταθερά κανονικοποίησης, προκειμένου να υπολογιστεί το ποσό που θα στερηθεί τελικά ένα παιδί που το ενδιαφέρουν τα μαθηματικά». Για το θέμα αυτό αναμένεται να εκδοθεί νέα ανακοίνωση όπου θα αναφέρεται το ακριβές ποσό, μόλις οι μαθηματικοί της Εταιρείας ολοκληρώσουν τον υπολογισμό.

Με ενδιαφέρον αναμένεται η αντίδραση της Κυβέρνησης ενώ δεν επιβεβαιώνεται προς το παρόν η πληροφορία ότι μόλις διάβασε την ανακοίνωση, ο κυβερνητικός εταίρος Πάνος Καμμένος ένιωσε ξαφνική αδιαθεσία, λιποθύμησε για λίγα λεπτά και εν συνεχεία αναχώρησε εσπευσμένα για το Αγκίστρι, παίρνοντας μαζί μόνο το ψαροντούφεκό του.